b'\n_START_ARTICLE_\nObjektiv (optik)\n_START_SECTION_\nObjektiver til kameraer\n_START_PARAGRAPH_\nOrdet bruges derfor om den optiske del af et fotografiapparat hvor det er en enhed som best\xc3\xa5r af et antal linser.\n_START_SECTION_\nBl\xc3\xa6nde\n_START_PARAGRAPH_\nLysindfaldet gennem et objektiv styres af en bl\xc3\xa6nde, der sidder i det optiske center. Den fungerer ved hj\xc3\xa6lp af lameller, der trinvist kan g\xc3\xb8re hullet, som lyset slipper igennem, st\xc3\xb8rre eller mindre. Det styres enten fra kameraets knapper eller ved hj\xc3\xa6lp af en drejering p\xc3\xa5 selve objektivet. P\xc3\xa5 langt de fleste moderne kameraer styres det helt automatisk af kameraet._NEWLINE_Et lysst\xc3\xa6rkt 50 mm normalobjektiv kan for eksempel have bl\xc3\xa6ndev\xc3\xa6rdier fra f/1,4 til f/22 i 9 trin. Bl\xc3\xa6nden angives traditionelt som n\xc3\xa6vneren i en br\xc3\xb8k med br\xc3\xa6ndvidden i t\xc3\xa6lleren. Derved regnes lysm\xc3\xa6ngden altid i forhold til billedets st\xc3\xb8rrelse og samme bl\xc3\xa6ndetal vil angive samme belysningsstyrke p\xc3\xa5 filmen uanset br\xc3\xa6ndvidden. Ofte bruger man dog i fotografslang kun at angive n\xc3\xa6vneren og s\xc3\xa5 f\xc3\xa5r man den m\xc3\xa6rkv\xc3\xa6rdighed at det st\xc3\xb8rste bl\xc3\xa6ndertal i virkeligheden betyder den mindste bl\xc3\xa6nde._NEWLINE_Ved bl\xc3\xa6nde f/22 er bl\xc3\xa6nde\xc3\xa5bningen og dermed lysindfaldet meget lille. Til geng\xc3\xa6ld er dybdeskarpheden stor, det vil sige at billedet st\xc3\xa5r skarpt b\xc3\xa5de t\xc3\xa6t p\xc3\xa5 og langt v\xc3\xa6k fra kameraet. Ved bl\xc3\xa6nde f/1,4 er lysindfaldet langt st\xc3\xb8rre og det bliver muligt at tage billedet med en kortere lukkertid. Men dybdeskarpheden er omvendt meget lille, m\xc3\xa5ske blot f\xc3\xa5 centimeter. Ved et portr\xc3\xa6tfoto vil motivets \xc3\xb8jne s\xc3\xa5ledes blive uskarpe, hvis fotografen stiller skarpt p\xc3\xa5 n\xc3\xa6setippen._NEWLINE_Dybdeskarpheden afh\xc3\xa6nger ogs\xc3\xa5 af br\xc3\xa6ndvidden. Ved 300 mm er dybdeskarpheden meget lav, mens den ved 28 mm vil v\xc3\xa6re meget h\xc3\xb8j, selvom der bruges samme bl\xc3\xa6nde._NEWLINE_Et objektivs maksimale bl\xc3\xa6nde, som bl.a. er begr\xc3\xa6nset af hvor store linser det er forsynet med, er normalt angivet p\xc3\xa5 objektivet sammen med br\xc3\xa6ndvidden. Hvis et objektiv er angivet som "50 mm f/1.8" er det et alts\xc3\xa5 et 50 mm objektiv men en maksimalbl\xc3\xa6nde p\xc3\xa5 50/1,8 mm.\n_START_SECTION_\nZoomobjektiver\n_START_PARAGRAPH_\nI dag bruges oftest zoomobjektiver, som har variabel br\xc3\xa6ndvidde. Dermed kan et enkelt objektiv bruges b\xc3\xa5de som vidvinkel og som tele. Ulempen ved et zoom-objektiv frem for et objektiv med fast br\xc3\xa6ndvidde er et lavere lysindfald og dermed l\xc3\xa6ngere lukkertider \xe2\x80\x93 den st\xc3\xb8rste mulige bl\xc3\xa6nde\xc3\xa5bning (og laveste bl\xc3\xa6ndev\xc3\xa6rdi) vil typisk v\xc3\xa6re 4 eller 5,6 for en standardzoom.\n_START_SECTION_\nSpecielle objektiver\n_START_PARAGRAPH_\nEt makroobjektiv er et objektiv som er specielt beregnet til at fotografere genstande p\xc3\xa5 meget kort afstand. De er kendetegnet ved at kunne give stor forst\xc3\xb8rrelse, som betegner hvor stort et motiv kan gengives p\xc3\xa5 filmen i forhold til motivets egen st\xc3\xb8rrelse._NEWLINE_Til ekstrem vidvinkel findes fiske\xc3\xb8jeobjektiver som gengiver rette linjer som krumme. Virkningen svarer til at se motivet spejlet i en glaskugle. Selvom det kan give interessante billeder har det en begr\xc3\xa6nset anvendelighed. Med digital billedbehandling kan man dog efterf\xc3\xb8lgende korrigere billedet til at v\xc3\xa6re retlinjet._NEWLINE_Til ekstrem telefotografering findes spejlteleskopobjektiver som er indrettet som typiske astronomiske spejlteleskoper. I stedet for at fokusere lyset alene ved brydning i linser anvendes et system af krumme spejle. Det er en billigere m\xc3\xa5de at f\xc3\xa5 en meget stor br\xc3\xa6ndvidde, men billedkvaliteten kan almindeligvis ikke st\xc3\xa5 m\xc3\xa5l med linsebaserede (refraktive) objektiver og derudover kan det ikke bl\xc3\xa6ndes ned.'